次韵子由與顔長道同遊百步洪相地築亭種柳
作者：蘇軾
朝代：宋

paragraphs: 平明坐衙不暖席，歸來閉閣閑終日。
卧聞客至倒屣迎，兩眼蒙籠餘睡色。
城東泗水步可到，路轉河洪翻雪白。
安得青絲絡駿馬，蹙踏飛波柳陰下。
奮身三丈兩蹄間，振鬣長鳴聲自乾。
少年狂興久已謝，但憶嘉陵繞劍關。
劍關大道車方軌，君自不去歸何難。
山中故人應大笑，築室種柳何時還。